text: Sønderjyske  tabte topopgør på hjemmebane
  20 januar 2016 kl. 05.43
  Efter en række fine resultater kom Sønderjyske ned på jorden igen. På egen is blev det tirsdag aften til et nederlag på 1-2 mod Aalborg Pirates.
  Opgøret var en kamp mellem to af de mest formstærke hold i ligaen lige nu. Aalborg spillede tydeligvis med masser af selvtillid og smart kontrahockey ud fra en god defensiv. Efter en jævn første periode og en del spil i undertal i anden periode kom SønderjyskE først for alvor i omdrejninger i tredje periode, da der stod 0-2 på måltavlen. Slutspurten kom dog alt for sent, og først i sidste minut kom reduceringen.
  - Efter en række gode kampe, så ramte vi ikke vores niveau i dag, og så bliver man straffet af et Aalborg-hold, som spillede nærmest fejlfrit i defensiven. Vi fik ikke lagt et ordentligt tryk de første to perioder, og først da vi kommer bagud, spillede vi med den rette desperation i spillet, siger cheftræner Dan Ceman til Sønderjyskes hjemmeside.
  